Kuten komissio on johdonmukaisesti todennut, valmistautuminen Yhdistyneen kuningaskunnan eroamiseen on viranomaisten ja talouden toimijoiden yhteinen tehtävä. Kaikkien sidosryhmien on valmistauduttava kaikkiin skenaarioihin. Myös kansalaisten on huolehdittava omista valmistautumistoimistaan.

Lisäksi komission ja EU27-jäsenvaltioiden välillä sekä teollisuuden edustajien ja kansalaisyhteiskunnan kanssa jatketaan teknisiä keskusteluja ja tiedonvaihtoa valmistautumiseen ja varautumiseen liittyvistä yleisistä kysymyksistä sekä alakohtaisista, oikeudellisista ja hallinnollisista erityiskysymyksistä. Näitä keskusteluja on käyty koko prosessin ajan, ja niiden avulla on saatu vastauksia moniin kysymyksiin.

Komissio on myös julkaissut 93 brexitiin valmistautumista koskevaa ilmoitusta, joissa annetut ohjeet sidosryhmille ja viranomaisille pätevät edelleen niillä lukuisilla aloilla, joihin ero vaikuttaa. Vaikka eroamispäivä on muuttunut, ilmoituksissa esitetty oikeudellinen analyysi Yhdistyneen kuningaskunnan eron vaikutuksista on sama kuin ennenkin.

EU:n tason toimenpiteistä on esitetty yhteenveto 10. huhtikuuta 2019 hyväksytyssä neljännessä brexitiin valmistautumista koskevassa tiedonannossa. Komissio on tehnyt 19 lainsäädäntöehdotusta Yhdistyneen kuningaskunnan eroamiseen valmistautumista varten. Euroopan parlamentti ja neuvosto ovat hyväksyneet ehdotuksista 18, ja poliittinen yhteisymmärrys on saavutettu myös vielä jäljellä olevasta ehdotuksesta, joka koskee EU:n vuoden 2019 talousarviota ja joka on tarkoitus hyväksyä virallisesti kesäkuussa 2019. Nämä säädökset luetellaan liitteessä 1, ja ne kattavat eri aloja liikenteestä sosiaaliturvan yhteensovittamiseen, Erasmus+ -ohjelmaan ja Yhdistyneen kuningaskunnan kansalaisia koskevaan viisumijärjestelmään. Komissio on myös hyväksynyt eri politiikanaloilla 63 muuta kuin lainsäätämisjärjestyksessä hyväksyttävää säädöstä.

Kuten komissio on johdonmukaisesti korostanut, varautumistoimenpiteillä voidaan ainoastaan lieventää merkittävimpiä sopimuksettoman eron seurauksia. Vaikka komissio ei halua spekuloida eri skenaarioiden mahdollisia taloudellisia vaikutuksia, on selvää, että Yhdistyneen kuningaskunnan eroaminen ilman sopimusta aiheuttaisi taloudessa vakavia kielteisiä vaikutuksia, jotka olisivat Yhdistyneessä kuningaskunnassa suhteellisesti paljon voimakkaampia kuin EU27-jäsenvaltioissa. Jäsenvaltioiden ja sidosryhmien valmistautumistoimet todennäköisesti vähentävät niiden altistumista sopimuksettoman eron kielteisille vaikutuksille. Myös hyvä valmistautuminen talouden kaikilla sektoreilla lieventää kielteisiä vaikutuksia.

Yhdistynyt kuningaskunta on päättänyt erota Euroopan unionista, ja se on ilmoittanut tästä Euroopan unionista tehdyn sopimuksen, jäljempänä ’SEU-sopimus’, 50 artiklassa vahvistetun menettelyn mukaisesti. Yhdistyneen kuningaskunnan pyynnöstä Eurooppa-neuvosto (50 artikla) suostui 11. huhtikuuta 2019 pidentämään uudelleen SEU-sopimuksen 50 artiklan 3 kohdassa tarkoitettua määräaikaa 31. päivään lokakuuta 2019. Jos Yhdistynyt kuningaskunta ratifioi erosopimuksen milloin tahansa ennen 31. päivää lokakuuta 2019, eroaminen tapahtuu sitä päivää seuraavan kuukauden ensimmäisenä päivänä, jona ratifiointimenettelyt on saatu päätökseen. Komissio katsoo edelleen, että paras tulos saavutetaan, jos Yhdistyneen kuningaskunnan eroaminen unionista tapahtuu hallitusti erosopimuksen perusteella.

Joidenkin alojen yritykset ilmoittivat maaliskuussa 2019, että niillä ei ollut ollut riittävästi aikaa mukautua tilanteeseen. Komissio kannustaa voimakkaasti sidosryhmiä käyttämään hyväkseen 31. lokakuuta 2019 asti annettua lisäaikaa sen varmistamiseksi, että ne saavat toteutettua kaikki tarvittavat toimet valmistautuakseen Yhdistyneen kuningaskunnan eroamiseen. Niiden olisi varmistettava, että niillä on tarvittavat luvat ja että ne ovat toteuttaneet rajat ylittävässä kaupassa tarvittavat hallinnolliset toimet sekä sisäisiä siirtoja, yritysten uudelleenjärjestelyjä tai sopimusperusteisia mukautuksia koskevat toimet. Erityisesti on otettava huomioon se, että EU:n markkinoille ei ole mahdollista asettaa tuotteita, jotka eivät täytä tarvittavia vaatimuksia ja joilla ei ole vaadittuja lupia. Kuten edellä todetaan, komissio ei aio enää hyväksyä uusia toimenpiteitä mahdollisen sopimuksettoman eron varalta tai kompensoidakseen sitä, että toimijat eivät ole valmistautuneet eroon. Komissio katsoo, että määräajan pidennyksen vuoksi toimijoilla on periaatteessa riittävästi aikaa mukautua tilanteeseen, joten myös niissä tapauksissa, joissa on mahdollista soveltaa vapautuksia tai poikkeuksia, siihen ei pitäisi olla tarvetta.

EU27-jäsenvaltioiden kansallisilla, alueellisilla ja paikallisilla viranomaisilla on ollut keskeinen asema valmistautumisessa Yhdistyneen kuningaskunnan eroamiseen. Kaikki EU27-jäsenvaltiot ovat hyväksyneet lainsäädäntöä ja strategioita ja toteuttaneet käytännön valmisteluja. Kuten komissio on tehnyt EU:n varautumistoimenpiteiden osalta, myös EU27-jäsenvaltioiden olisi tarkasteltava kansallisia varautumistoimenpiteitään varmistaakseen, että ne ovat edelleen tarkoituksenmukaisia, kun otetaan huomioon, että SEU-sopimuksen 50 artiklan 3 kohdassa tarkoitettua määräaikaa on pidennetty. Jos ero tapahtuu ilman sopimusta, lopullisia valmistautumistoimia on sovellettava viimeistään 1. marraskuuta 2019 alkaen.

Kansalaisten oleskelu- ja sosiaaliturvaoikeudet

EU27-jäsenvaltiot olivat laatineet tai hyväksyneet jo ennen 12. päivää huhtikuuta 2019 Yhdistyneen kuningaskunnan kansalaisten oleskeluoikeuksia koskevia kansallisia varautumistoimenpiteitä sen varmistamiseksi, että Yhdistyneen kuningaskunnan kansalaiset ja heidän perheenjäsenensä, jotka eivät ole EU:n kansalaisia, voisivat oleskella maassa laillisesti myös heti sopimuksettoman eron jälkeen. Komissio on tehnyt EU27-jäsenvaltioiden kanssa yhteistyötä, jotta toimenpiteet olisivat kokonaisuutena yhdenmukaisia. Se myöntää kuitenkin, että kansallista joustavuutta tarvitaan, sillä jäsenvaltioilla on erilaisia haasteita riippuen niiden oikeudellisista ja hallinnollisista järjestelmistä sekä niiden alueella oleskelevien Yhdistyneen kuningaskunnan kansalaisten määrästä.

Tilanteen selventämiseksi komissio on laatinut tiiviissä yhteistyössä EU27-jäsenvaltioiden kanssa oleskeluoikeuksia koskevista kansallisista toimenpiteistä yhteenvedon, joka on julkaistu brexitiin valmistautumista koskevilla verkkosivuilla . Komissio päivittää yhteenvetoa EU27-jäsenvaltioiden toimittamien uusimpien tietojen perusteella. Komissio kehottaa EU27-jäsenvaltioita jatkamaan tiedotustoimia, jotka on suunnattu niiden alueella oleskeleville Yhdistyneen kuningaskunnan kansalaisille. Komissio muistuttaa, että tällä hetkellä EU:ssa asuvien Yhdistyneen kuningaskunnan kansalaisten oikeudellisen aseman turvaaminen on ensisijaisen tärkeää.

Yhdistyneessä kuningaskunnassa asuvien EU:n kansalaisten tilanteesta on tietoa Yhdistyneen kuningaskunnan hallituksen verkkosivuilla.

Kuten 10. huhtikuuta 2019 hyväksytyssä neljännessä brexitiin valmistautumista koskevassa tiedonannossa selitetään, komissio on tehnyt EU27-jäsenvaltioiden kanssa yhteistyötä myös täydentääkseen varautumistoimia koskevaan EU:n asetukseen perustuvaa sosiaaliturvaoikeuksien suojelun tasoa siinä tapauksessa, että ero tapahtuu ilman sopimusta. Tähän sisältyy yksipuolisesti koordinoitu varautumismenettely, jota sovelletaan kaikkiin sellaisiin vakuutettuihin, joiden oikeudet liittyvät Yhdistyneeseen kuningaskuntaan ennen eroamispäivää. Tämän lisäksi EU27-jäsenvaltiot voivat eron jälkeen soveltaa Yhdistyneessä kuningaskunnassa toteutuneiden työskentely-, vakuutus- ja asumiskausien yhteenlaskemisen periaatetta yksipuolisesti tai toteuttaa muita yksipuolisia toimenpiteitä. Ne voisivat myös myöntää Yhdistyneessä kuningaskunnassa vakuutetuille henkilöille pääsyn terveydenhuollon piiriin omalla alueellaan. Komissio on laatinut kansallisia toimenpiteitä koskevan yhteenvedon, jossa vahvistetaan, että vaikka toteutetut toimenpiteet vaihtelevat jonkin verran jäsenvaltioittain niiden erityispiirteiden mukaisesti, koordinoinnin avulla varmistetaan suojelun yhdenmukainen perustaso kaikissa EU27-jäsenvaltioissa. EU27-jäsenvaltioiden olisi hyödynnettävä määräajan pidennystä tarjoamalla tiedotusta, jotta kansalaiset saavat tarvitsemansa tiedot voidakseen valmistautua Yhdistyneen kuningaskunnan eroamiseen.

Lääkkeet, lääkinnälliset laitteet ja kemialliset aineet

Yhdistyneen kuningaskunnan ero vaikuttaa kahdenlaisiin ihmisille ja eläimille tarkoitettuihin lääkkeisiin: niihin, jotka Euroopan komissio on hyväksynyt keskitetysti, ja niihin, joilla on jäsenvaltioissa myönnetty kansallinen hyväksyntä. Vain pieni osa (noin 1 %) keskitetysti hyväksytyistä lääkkeistä ei täyttänyt lakisääteisiä vaatimuksia 12. huhtikuuta 2019 mennessä. Vaikka tilanne on hallittavissa, on sekä lääketeollisuuden että potilaiden etujen mukaista saattaa se kuntoon kaikilta osin. Euroopan lääkevirasto (EMA) on miltei valmis saattamaan päätökseen lakisääteisten vaatimusten noudattamista koskevan valvontaprosessin keskitetysti hyväksyttyjen lääkkeiden osalta. Kansallisella tasolla hyväksyttyjen lääkkeiden osalta työ on vielä kesken. Toimialaa kannustetaan voimakkaasti hyödyntämään määräajan pidennystä siihen, että jäljellä olevat lääkkeet saatetaan vaatimustenmukaisiksi 31. lokakuuta 2019 mennessä tiiviissä yhteistyössä EMA:n ja kansallisten lääkevirastojen kanssa. Komissio antoi maaliskuussa 2019 ohjeet siitä, miten yritykset voivat tietyin edellytyksin saada väliaikaisen poikkeuksen velvollisuudesta siirtää lääke-erien testauslaitteistot Yhdistyneestä kuningaskunnasta EU27-jäsenvaltioihin. Vaikka asialla ei ole aivan niin kiire nyt kun 50 artiklan 3 kohdan mukaista määräaikaa on pidennetty, ohjeet pätevät edelleen sekä keskitetysti että kansallisesti hyväksyttyjen lääkkeiden osalta, jotta laadunvalvonnasta vastaavan testauslaitoksen siirtäminen EU27-jäsenvaltioiden alueelle voidaan saattaa päätökseen nopeasti.

Lisäksi on käynnissä lääkinnällisiä laitteita koskevien todistusten siirtäminen Yhdistyneen kuningaskunnan ilmoitetuilta laitoksilta EU27-jäsenvaltioiden ilmoitetuille laitoksille. Useat Yhdistyneen kuningaskunnan ilmoitetut laitokset perustavat parhaillaan uusia laitoksia EU27-jäsenvaltioihin tai tekevät yhteistyötä EU27-jäsenvaltioiden ilmoitettujen laitosten kanssa siirtääkseen asiakkaidensa todistukset EU27-jäsenvaltioille. Vaikka todistusten siirtäminen eteni hyvin ennen 12:tta huhtikuuta 2019, vaatimusten noudattaminen kaikilta osin edellyttää kuitenkin vielä paljon työtä 31. päivään lokakuuta 2019 mennessä. Siinä tapauksessa, että Yhdistyneen kuningaskunnan ilmoitetut laitokset eivät pysty siirtämään kaikkien asiakkaidensa todistuksia ajoissa, valmistajia kannustetaan voimakkaasti siirtämään todistuksensa itse jollekin EU27-jäsenvaltioiden ilmoitetulle laitokselle. Jäsenvaltioiden olisi autettava yrityksiä keskittymään valmistautumistoimenpiteissään kriittisiin tuotteisiin ja löytämään hyvissä ajoin sellainen EU27-jäsenvaltioiden ilmoitettu laitos, jolle ne voivat siirtää todistuksensa. Jäsenvaltiot keskustelevat tämän asian edistymisestä säännöllisesti erityisesti lääkinnällisiä laitteita käsittelevän toimivaltaisten viranomaisten verkoston brexit-erityisryhmässä ja ovat säännöllisesti yhteydessä myös komissioon. Komissio katsoo, että 50 artiklan 3 kohdassa tarkoitetun määräajan pidentäminen 31. lokakuuta 2019 asti antaa riittävästi aikaa täyttää sekä todistusten siirtoon että tuotteiden merkintöjen mukauttamiseen liittyvät vaatimukset.

Kemiallisten aineiden osalta REACH-rekisteröinti oli siirretty EU27-jäsenvaltioihin huhtikuun 2019 loppuun mennessä 463 aineen osalta, kun taas 718 aineella oli edelleen ainoastaan Yhdistyneeseen kuningaskuntaan sijoittautuneen rekisteröijän rekisteröinti. Euroopan kemikaalivirasto (ECHA) on avannut REACH-IT-portaalissa ns. brexit-ikkunan, jonka avulla REACH-rekisteröinnit voidaan siirtää ennen eroamispäivää. SEU-sopimuksen 50 artiklan 3 kohdassa tarkoitetun määräajan viimeisimmän pidennyksen jälkeen ECHA pitää brexit-ikkunan auki 31. lokakuuta 2019 saakka. Yhdistyneeseen kuningaskuntaan sijoittautuneita rekisteröijiä, jotka eivät vielä ole siirtäneet rekisteröintejään EU27-jäsenvaltioihin, kannustetaan voimakkaasti hyödyntämään tätä mahdollisuutta ottamalla yhteyttä mahdollisiin EU27-jäsenvaltioiden yhteisrekisteröijiin ja jatkokäyttäjiin ja koordinoimalla toimintaansa niiden kanssa. Jos rekisteröintejä ei siirretä, kyseisiä kemikaaleja ei enää eropäivämäärästä alkaen voida saattaa EU:n markkinoille. Yhdistyneeseen kuningaskuntaan sijoittautuneiden hakijoiden on siirrettävä REACH-lupahakemuksensa EU27-jäsenvaltioihin sijoittautuneille yrityksille toimitushäiriöiden välttämiseksi.

Tullit, välillinen verotus ja rajatarkastusasemat

Komissio on järjestänyt tullin ja välillisen verotuksen alalla useita teknisiä kokouksia ja julkaissut tulli-, arvonlisävero- ja valmisteverotusta koskevia ohjeita jo ennen edellistä eroamispäivää. Kansallisten viranomaisten kanssa on tarkoitus järjestää ennen eroamispäivää vielä useita tilaisuuksia, joissa käsitellään monialaisia tilannearviointeja. Lisäksi on tarkoitus järjestää jäsenvaltioiden tullivirkailijoille erityiskoulutusta työpajojen, internetvideoiden ja animaatioiden avulla ja tarjota nopeutettuja ohjelmia uusien tullivirkailijoiden rekrytointia ja nykyisen henkilöstön uudelleenkoulutusta varten.

Lisäksi komissio jatkaa 18. helmikuuta 2019 käynnistettyä monikielistä tiedotuskampanjaa, jonka avulla pyritään tavoittamaan EU:n yritykset ja kaikki muut sidosryhmät, jotta niitä voidaan avustaa Yhdistyneen kuningaskunnan eroamiseen liittyvissä valmisteluissa. Viestintävälineisiin kuuluvat muun muassa verkkosivusto, esitteet, tulliopas ja verkkopohjaiset selvitykset teknisistä ratkaisuista, joita ollaan ottamassa käyttöön sen varmistamiseksi, että suhteessa Yhdistyneeseen kuningaskuntaan noudatetaan unionin tullikoodeksia siinä tapauksessa, että ero tapahtuu ilman sopimusta.

Kansalliset viranomaiset ovat tehneet merkittäviä investointeja infrastruktuuriin ja henkilöstöresursseihin lähinnä niissä jäsenvaltioissa, joissa sijaitsevat Euroopan unionin ja Yhdistyneen kuningaskunnan välisen kaupan tärkeimmät saapumis- ja lähtöpaikat. Jäsenvaltiot tekevät komission kanssa yhteistyötä myös talouden toimijoille ja sidosryhmille suunnattujen koulutus- ja viestintätoimien toteuttamiseksi.

Koska ero vaikuttaa tulliasioiden kannalta valtavaan määrään toimijoita, on vaikea määrittää tarkkaan, missä määrin yritykset ovat valmistautuneet siihen. On kuitenkin olemassa tilastollista näyttöä siitä, että toimia on toteutettu.

Ensinnäkin tulliviranomaisten talouden toimijoille tulevia tuonti- ja vientitoimia varten myöntämien rekisteröinti- ja tunnistenumeroiden (EORI) määrä on lisääntynyt helmikuusta maaliskuuhun 2019 huomattavasti. Komissio on tältä osin selventänyt, että talouden toimijat voivat toimittaa vaaditut tiedot ja toteuttaa tarvittavat rekisteröintivaiheet jo ennen eroamispäivää. Toiseksi myös valtuutetun talouden toimijan asemaa koskevat hakemukset ovat lisääntyneet. Asema mahdollistaa tiettyjen yksinkertaistettujen tullimenettelyjen soveltamisen. Tämä kehitys osoittaa, että sidosryhmät ovat valmistautuneet tullimenettelyihin yhä paremmin. Se ei kuitenkaan tarkoita, että kaikki tarvittavat valmistautumistoimet olisi toteutettu. EORI-numeron ja valtuutetun talouden toimijan aseman myöntäminen ovat vain osa niistä toimista, jotka talouden toimijoiden on toteutettava sopimuksettoman eron varalta, sillä se saattaa aiheuttaa muutoksia myös logistiikkaan ja toimintasuunnitelmiin tai edellyttää tulliasiantuntijan palkkaamista. Valmistautumistoimien tarve ei myöskään koske ainoastaan niitä jäsenvaltioita, jotka sijaitsevat lähellä Yhdistynyttä kuningaskuntaa: Kaikkien EU27-jäsenvaltioissa toimivien yritysten, jotka haluavat jatkaa kaupankäyntiä Yhdistyneen kuningaskunnan kanssa eroamispäivän jälkeen, olisi toteutettava valmistautumistoimia ja otettava yhteyttä kansalliseen tullihallintoon sen varmistamiseksi, että kaikki tarvittavat valmistelut ovat kunnossa.

Terveys- ja kasvinsuojelutoimien alalla EU27-jäsenvaltiot ovat perustaneet uusia rajatarkastusasemia tai laajentaneet jo olemassa olevia rajatarkastusasemia paikoissa, joihin tuonti Yhdistyneestä kuningaskunnasta EU:hun saapuu. Kuten edellä todetaan, näitä rajatarkastusasemia koskeva muu kuin lainsäätämisjärjestyksessä hyväksyttävä säädös on annettava uudelleen nyt kun EU:n perustamissopimuksen 50 artiklan 3 kohdan mukaista määräaikaa on pidennetty. Tällä välin EU27-jäsenvaltioiden olisi käytettävä lisäaika hyväkseen sen arvioimiseksi, onko näitä rajatarkastusasemia vielä tarpeen mukauttaa sen varmistamiseksi, että ne ovat alusta alkaen täysin toimintavalmiita. Lisäksi komissio pitää säännöllisesti yhteyttä niihin jäsenvaltioihin, joita asia eniten koskee, jotta Irlannin ja Euroopan unionin välinen, Yhdistyneen kuningaskunnan kautta kulkeva ns. landbridge-yhteys ja tarvittava tietotekninen tuki voidaan toteuttaa nopeasti siinä tapauksessa, että ero tapahtuu ilman sopimusta.

Liikenne

Lentoliikenteen varautumistoimenpiteitä koskevaan asetukseen (EU) N:o 2019/502 sisältyy erityinen mekanismi, jonka avulla EU:n lentoyhtiöt voivat noudattaa EU:n enemmistöomistusta ja määräysvaltaa koskevaa vaatimusta Yhdistyneen kuningaskunnan eron jälkeen. Lentoyhtiöillä oli asetuksen voimaantulon (28. maaliskuuta 2019) jälkeen 15 päivää aikaa toimittaa jokaiselle kansalliselle lupaviranomaiselle suunnitelma toimenpiteistä, joita ne toteuttaisivat noudattaakseen vaatimuksia kaikilta osin. Toimivaltaisilla lupaviranomaisilla oli tämän jälkeen kaksi kuukautta aikaa arvioida, varmistavatko toimenpiteet säännösten noudattamisen, ja niiden on ilmoitettava arvionsa tulos komissiolle ja lentoliikenteen harjoittajalle. Varautumistoimia koskevan asetuksen nojalla asianomaisten lentoyhtiöiden on tämän jälkeen toteutettava toimenpiteet 30. maaliskuuta 2020 mennessä ja noudatettava kaikilta osin omistusta ja määräysvaltaa koskevaa unionin lainsäädäntöä. Tämä prosessi on nyt käynnissä, ja komissio pitää säännöllisesti yhteyttä kansallisiin viranomaisiin. Varautumista koskevan asetuksen mukaan myös Yhdistyneen kuningaskunnan lentoliikenteen harjoittajat voivat hakea liikennelupaa jokaisesta jäsenvaltiosta, jossa ne haluavat toimia. Myös näitä säännöksiä on sovellettu 28. maaliskuuta 2019 alkaen.